Amerikanske forskere har i ti år sammenlignet endring i IQ-en til tvillinger i tenåringer.

Den ene tvillingen brukte marihuana, mens den andre holdt seg unna.

HOVEDFORFATTER: Psykologiprofessor Nicholas Jackson ved University of Southern California. Foto: Nicholas Jackson

I studiet, som tidligere i januar ble publisert i tidsskriftet PNAS, blir det konkludert med at forskerne ikke fant noen sammenheng mellom bruk av cannabis og lavere IQ.

Studien heter «Impact of adolescent marijuana use on intelligence: Results from two longitudinal twin studies».

Koblet til lav IQ og hukommelsestap

Konklusjonen i studiet slår hardt tilbake mot den årelange debatten og hvorvidt cannabis skader hjernen, og da spesielt hjernen til sårbare tenåringer. Det skriver Science Mag.

Tidligere har flere studier koblet bruk av marihuana til hukommelsestap eller lav IQ, og dette har fått Røgeberg til å reagere.

FORNØYD: Seniorforsker Ole Røgeberg ved Frisch-senteret ved Universitetet i Oslo. Foto: UiO

Hovedforfatteren av studiet, psykologiprofessor Nicholas Jackson ved University of Southern California sier til Science Mag at tidligere studier bare har vært basert på øyeblikksbilder, og ikke sett nærmere på helhetsbildet.

Dette gjorde det umulig å si om det var bruken av stoffene eller de dårlige kognitive prestasjonene som kom først.

– Dette er det klassiske «høna eller egget»-scenarioet, sier han.

– Lite troverdig

Samfunnsøkonom Ole Røgeberg ved Frisch-senteret ved Universitetet i Oslo har i en årrekke engasjert seg i om hvorvidt cannabis svekker IQ-en.

Nicholas Jacksons studie er basert på en newzealandsk studie i 2012, hvor det ble konkludert med at cannabis gjør deg dummere.

Røgeberg reagerte dengang sterkt på resultatene, og uttalte at det var bemerkelsesverdig at det ikke var tatt hensyn til sosiale faktorer i studien.

– De to nye studiene støtter opp om innvendingene jeg hadde til studien i 2013. Studien fra 2012 fikk veldig stor oppmerksomhet, og resultatene hørtes skremmende ut, men hadde en klar svakhet: Forskerne antok at de som aldri røykte, de som røykte litt og de som røykte veldig mye cannabis over mange år ville utviklet seg helt likt hvis det ikke hadde vært for cannabisbruken, sier Røgeberg til TV 2.

Og:

– Min innvending var at dette virket lite troverdig, og at det trolig ville være andre forskjeller mellom ungdommene, som for eksempel personlighet, familiebakgrunn og oppvekstvilkår. Disse forskjellene kan også ha noe å si for IQ-utviklingen og må tas hensyn til.

Så ikke på sosiale faktorer

I 2012 konkluderte forskere, etter å ha fulgt en hel generasjon i den newzealandske byen Dunedin i nesten fire tiår, at cannabis gir varige skader i hjernen.

Forskerne ble kritisert for at de ikke godt nok kontrollerte andre mulige forklaringer, som for eksempel problemer i familien eller på skolen.

Også Røgeberg kastet seg inn i debatten, og mente at resultatene kunne skyldes dårlige sosioøkonomiske forhold – altså at deltakerne i undersøkelsen hadde lavere IQ før de begynte å bruke marihuana.

Resultatene som er publisert i PNAS kommer bare en måned etter at en britisk studie konkluderte med det samme: Cannabis gjør ikke brukeren dummere.

Støttet av britisk studie

Den britiske studien, «Are IQ and educational outcomes in teenagers related to their cannabis use? A prospective cohort study», ble publisert i Journal of Psychopharmacology.

2235 ungdommer ble fulgt, og konklusjonen var at de som hadde brukt cannabis mer enn 50 ganger ikke hadde lavere IQ enn de som ikke hadde brukt det.

«Funnene viser at ungdommers bruk av cannabis ikke er assosiert med IQ eller pedagogisk ytelse når sosiale faktorer er justert», står det i rapporten.

– De nye studiene forsøker begge å gå lengre enn det fra 2012. Begge to gjenfinner mønsteret med at cannabisbrukende ungdom har dårligere IQ-utvikling enn andre. Men begge finner også at dette henger sammen med andre forskjeller som allerede var der mellom ungdommene, sier Røgeberg.

Studerte nærmere 3000 tvillingpar

Studien ved University of Southern California har tatt høyde for blant annet sosioøkonomiske faktorer som dette ved å studere tvillinger som deler gener og oppvekst.

Forskerne analyserte resultatene av to forskjellige tvillingstudier, hvor henholdsvis 789 og 2277 tvillingpar deltok.

Tvillingene måtte gjennom en rekke tester på to tidspunkter: En gang da de var mellom ni og tolv år gamle, og en gang til når de var mellom 17 og 20 år.

Tvillingene måtte selv innrapportere sitt marihuanaforbruk, og det ble i tillegg samlet inn informasjon om familiebakgrunn, genetikk, sosioøkonomisk status og bruk av andre rusmidler.

Forskerne så da at IQ-en til tvillingen som brukte marihuana falt med rundt fire poeng – og det gjorde tvillingbroren eller -søsterens også.

Dette antyder at det var noe annet enn marihuanabruk som gjorde dem mindre skarpe.

– I det britiske studiet finner forskerne at det er tobakksrøyking og ikke cannabis som ser ut til å henge sammen med IQ-fall. Men så må vi igjen spørre oss selv: Er det tobakken som påvirker IQ-en, eller skyldes dette at ungdom som begynner med tobakk i ung alder allerede skiller seg fra andre ungdom, avslutter Røgeberg.